Koulutuskeskus Salpaus

Koulutuskeskus Salpaus on toisen asteen oppilaitos, joka järjestää ammatillista koulutusta aikuisille ja nuorille. Salpaus tarjoaa koulutusta henkilöstölle, esimiehille ja asiantuntijoille sekä apua rekrytointiin yrityksille ja muille organisaatioille. Salpauksessa voi suorittaa ammatillisia perus-, ammatti- ja erikoisammattitutkintoja tai täydentää osaamistaan eri alojen henkilöstö- ja täydennyskoulutuksessa. Lisäksi Salpauksessa järjestetään monella koulutusalalla lupakorttikoulutusta.  

Salpaus toimii Päijät-Hämeen alueella kolmella paikkakunnalla, Lahdessa, Asikkalassa ja Heinolassa viidellä kampuksella. Sen ylläpitäjä on Koulutuskeskus Salpaus -kuntayhtymä. Opettajia ja muuta henkilöstöä Koulutuskeskus Salpauksessa on noin 640.

Koulutus

Oppilaitoksessa opiskelee vuosittain yhteensä noin 14 000 opiskelijaa.

Salpauksessa voi suorittaa yli 30 ammatillista perustutkintoa ja yli 40 ammatti- ja erikoisammattitutkintoa. Lisäksi järjestetään ammatilliseen koulutukseen valmentavaa Valma-koulutusta ja koulutusta maahanmuuttajille. Salpaus on myös yksi Suomen huippu-urheilijoille tarkoitetuista urheiluamiksista. Suomen ainoana toisen asteen oppilaitoksena Salpaus tarjoaa koulutusta sirkusalalla. 

Salpauksessa voi opiskella samanaikaisesti ammattiin ja ylioppilaaksi, tehdä MOTARI-opintoina ammattikorkeakouluopintoja sekä osallistua opiskelija- ja tutortoimintaan, kilpailutoimintaan ja kansainvälisiin vaihtoihin. Salpauksessa on tarjolla myös vaativana erityisenä tukena järjestettävää ammatillista koulutusta. Koulutus järjestetään yhteistyössä Kaarisilta ry:n kanssa Kaarisillan taide- ja toimintakeskuksessa Villähteellä. 

Kaikki Salpauksessa järjestettävät tutkinnot voi opiskella oppisopimuksella. Lisäksi oppisopimuksella voi opiskella yli 70 muuta tutkintoa, joihin Salpaus voi hankkia tutkintokoulutuksen muista oppilaitoksista.

Työpaikalla tapahtuva oppiminen on olennainen osa ammatillisia opintoja. Opiskelijat työskentelevät työpaikoilla osana opintojaan koulutussopimuksella, oppisopimuksella tai palkkatöissä.

Ammatti- ja toimialat

Palvelut 

Salpauksessa on tarjolla opiskelijoiden palveluita:

 kampaamo- parturi- ja kosmetologipalvelut Kauneustalon Helmi-salongeissa Lahdessa
 ravintolapalvelut opetusravintola Kulinaarissa Lahdessa ja Ravintola Haaveessa Heinolassa sekä kahvilapalvelut Hetki-Shop –kahvila-myymälässä Lahdessa
 lemmikkien hoitoa koira- ja kissahoitola Tassulassa Asikkalassa 
 ajoneuvojen ja pienkoneiden huoltoja ja korjauksia Lahdessa ja Heinolassa
 opiskelijatöitä opetusmyymälä Opinstoressa Heinolassa
 pientä purtavaa ja opiskelijatöitä opetusmyymälä Kauppiksessa Lahden keskustakampuksella

Kilpailutoiminta 

Kilpailutoiminta on tärkeä osa Koulutuskeskus Salpauksen toimintaa. Salpauksen opiskelijat osallistuvat aktiivisesti ammattitaitokilpailuihin (Taitaja, EuroSkills, WorldSkills). Ammattitaidosta kisattaessa kyse on ennen kaikkea itsensä voittamisesta eikä kilpailusta toisia vastaan.

Tunnettuja Salpauksessa opiskelleita 

 Valtteri Bottas, kilpa-autoilija / Autoalan perustutkinto, ajoneuvoasentaja
 Mikko ”Peltsi” Peltola, juontaja ja toimittaja / Kalastusoppaan ammattitutkinto

Aiheesta muualla 
Koulutuskeskus Salpaus
Koulutuskeskus Salpauksen kuvat Flickrissä
Urheiluoppilaitokset Olympiakomitean sivuilla

Suomen ammattioppilaitokset
Lahden oppilaitokset
Kuntayhtymät